এখানে একটি বড় প্রশ্ন হচ্ছে যে, হাওয়ার সঙ্গে আদমের বিয়ের ঘটনা কোথায় ঘটেছিল জান্নাতুল মাওয়াতে, না কি জমিনের জান্নাতে? এ সম্পর্কে তীব্র মতভেদ শুরু থেকে চলে আসছে। উলামায়ে আহলে ইসলাম জান্নাতুল মাওয়া বলে মনে করেন। তাদের মতে, আদম (আ.) দীর্ঘদিন ওই জান্নাতে একাকিত্ব অনুভব করায় আল্লাহতায়ালা সেখানে তার কুদরতে আদমের বাম পাঁজর হতে হাওয়াকে সৃষ্টি করেন। আদম (আ.) ঘুমন্ত অবস্থায় ছিলেন। জাগ্রত হয়ে দেখতে পান এক পরমা সুন্দরী তার সামনে বসা। তাকে তিনি জিজ্ঞাসা করলেন : ‘মানু আনতে’? রমণী জবাবে বললেন : ‘আনা জমজাতুকা হাওয়া’। আমি আপনার স্ত্রী হাওয়া। আদম (আ.) প্রশ্ন করলেন : ‘লিমাজা খুলিকতে’? কী কারণে তোমাকে সৃষ্টি করা হয়েছে? বললেন : ‘লি তাসকুনা ইলাইয়া ওয়া আসকুনা ইলাইকা।’ যেন আপনি আমার সঙ্গে থাকেন এবং আমিও আপনার সঙ্গে থাকি।